## Pravilnik o pomorskoj opremi

### NN 3/2008 (7.1.2008.), Pravilnik o pomorskoj opremi

# MINISTARSTVO MORA, TURIZMA, PROMETA I RAZVITKA

**66**

Na temelju članka 34. stavak 1. alineja 2. Zakona o izmjenama i dopunama
Pomorskog zakonika (»Narodne novine« broj 76/07) u svezi članka 77. stavak 3.
Pomorskog zakonika (»Narodne novine« 181/04, 76/07) ministar mora, turizma,
prometa i razvitka donosi

## PRAVILNIK

### O POMORSKOJ OPREMI

*Sadržaj Pravilnika*
Članak 1.

Ovim Pravilnikom propisuju se zahtjevi za pomorsku opremu kojom se sukladno
međunarodnim konvencijama opremaju brodovi hrvatske državne pripadnosti kao i
uvjeti za stavljanje takve opreme na tržište u Republici Hrvatskoj.

*Značenje pojedinih pojmova*
Članak 2.

U smislu ovog Pravilnika pojedini izrazi imaju sljedeća značenja:
1. *»Tehnička pravila«* su Tehnička pravila za statutarnu certifikaciju pomorske
opreme;
2. *»postupci ocjene sukladnosti«* jesu postupci kako su navedeni u članku 8. ovog
Pravilnika;
3. *»oprema«* jest pomorska oprema navedena u Dodacima I i II, Tehničkih pravila
kojom, sukladno međunarodnim konvencijama mora biti opremljen brod ili se zbog
drugih razloga nalazi na brodu, a za koju se zahtjeva odobrenje države zastave
koju brod vije;
4. *»radiooprema«* jest radiooprema kako se propisana u Poglavlju IV, Konvencije
SOLAS 74 kako je izmijenjena i dopunjena, uključujući i VHF primoodašiljače za
sredstva spašavanja zahtjevane Pravilom 6.2.1, Poglavlja III navedene
Konvencije;
5. *»međunarodne konvencije«* su:
– Međunarodna konvencija o teretnim linijama 1966 (LL 66),
– Konvencija o međunarodnim propisima za sprječavanje sudara na moru 1972, (COLREG
72)
– Međunarodna konvencija o sprječavanju onečišćenja mora s brodova 1973 (MARPOL),
– Međunarodna konvencija o zaštiti ljudskih života na moru 1974 (SOLAS),
uključujući njihove Protokole i dopune koji su stupili na snagu;
6. *»međunarodni instrumenti«* jesu međunarodne konvencije, rezolucije i okružnice
Međunarodne pomorske organizacije (IMO) i međunarodne ispitne norme;
7. *»oznaka sukladnosti«* jest oznaka kako je propisna u članku 10. i Dodatku 2
koji je sastavni dio ovog Pravilnika;
8. *»ovlašteno tijelo«* jest organizacija ovlaštena u skladu s člankom 9. ovog
Pravilnika;
9. *»opremiti«* znači ugraditi opremu na brod ili je smjestiti na brod;
10. *»svjedodžbe sigurnosti«* su svjedodžbe izdane od ili u ime Vlade Republike
Hrvatske sukladno međunarodnim konvencijama;
11. *»brod«* jest brod na koji se primjenjuju međunarodne konvencije, osim ratnog
broda;
12. *»novi brod«* jest brod kojem je kobilica položena ili koji je u sličnoj fazi
gradnje na ili nakon datuma utvrđenog Tehničkim pravilima. U svrhu ove
definicije izraz »slična faza gradnje« znači faza u kojoj:
– počinje gradnja koja se može povezati s određenim brodom; i
– započelo je sklapanje tog broda koje čini, najmanje, 50 t ili 1% od
procijenjene mase sveg materijala strukture broda, što je manje;
13 *»postojeći brod«* jest brod koji nije novi brod;
14. *»ispitne norme«* su norme sljedećih organizacija:
– Međunarodne pomorske organizacije (IMO),
– Međunarodne organizacije za normizaciju (ISO),
– Međunarodne elektrotehničke komisije (IEC),
– Europskog odbora za normizaciju (CEN)
– Europskog odbora za elektrotehničku normizaciju (CENELEC),
– Europskog telekomunikacijskog instituta za norme (ETSI);
uključujući njihove dopune donesene u skladu s međunarodnim konvencijama,
odgovarajućim rezolucijama i okružnicama Međunarodne pomorske organizacije (IMO)
u svrhu propisivanja metoda i rezultata ispitivanja, ali samo u obliku kako su
navedene u Dodatku I, Tehničkih pravila.
15. *»tipno odobrenje«* su postupci utvrđivanja udovoljavanja opreme u skladu s
odgovarajućim ispitnim normama i izdavanje odgovarajućih potvrda.
16. *»Ministarstvo«* je ministarstvo nadležno za pomorstvo.

*Primjena*
Članak 3.

(1) Ovaj Pravilnik primjenjuje se na opremu brodova hrvatske državne pripadnosti
i to:
(a) Na opremu novog broda neovisno da li se brod gradi u Republici Hrvatskoj ili
u inozemstvu;
(b) Na opremu postojećeg broda neovisno da li se brod u vrijeme opremanja nalazi
u Republici Hrvatskoj ili ne:
– kada se njome prvi put opremaju; ili
– kada se oprema koja je već bila na brodu zamjenjuje novom, osim ako se
međunarodnim konvencijama ne dopušta drugačije.
(2) Odredbe ovog Pravilnika ne primjenjuju se na opremu kojom je brod opremljen
prije datuma utvrđenog Tehničkim pravilima.
Oprema iz stavka 1. ovog članaka mora udovoljavati zahtjevima ovog Pravilnika,
neovisno o tome da li se na istu odnose odredbe drugih propisa (npr. propisi u
svezi elektromagnetske kompatibilnosti ili u svezi osobne zaštitne opreme).

Članak 4.

Kod izdavanja ili potvrđivanja odgovarajućih svjedodžbi sigurnosti, Ministarstvo
ili priznata organizacija koja djeluje u njegovo ime se mora uvjeriti da oprema
udovoljava zahtjevima ovog Pravilnika.

Članak 5.

(1) Oprema navedena u Dodatku I Tehničkih pravila kojom se brod oprema na i
nakon datuma utvrđenog Tehničkim pravilima mora udovoljavati primjenjivim
zahtjevima međunarodnih instrumenata kako je navedeno u predmetnom Dodatku I.
(2) Udovoljavanje opreme primjenjivim zahtjevima međunarodnih konvencija mora
biti utvrđeno isključivo pomoću ispitnih normi i postupaka ocjene sukladnosti
kako je navedeno u Dodatku I Tehničkih pravila.
(3) Za opremu navedenu u Dodatku I Tehničkih pravila, za koju su dopuštene
ispitne norme prema i IEC i ETSI proizvođač ili od njega ovlašteni predstavnik
ima pravo izbora koju od njih će upotrijebiti.

*Stavljanje na tržište*
Članak 6.

Na području Republike Hrvatske neće se zabranjivati stavljanje na tržište kao ni
opremanje brodova hrvatske državne pripadnosti opremom navedenom u Dodatku I
Tehničkih pravila, koja je označena oznakom sukladnosti ili iz drugih razloga
udovoljava odredbama ovog Pravilnika, niti će priječiti izdavanje ili
potvrđivanje brodskih svjedodžbi u svezi s tom opremom.

*Postupak kod upisa broda u Upisnik brodova
Republike Hrvatske*
Članak 7.

(1) U postupku prvog upisa novog broda u upisnik brodova u Republici Hrvatskoj,
neovisno o zastavi koju je brod do tada vijao, a koji brod prethodno nije bio
upisan u upisnik brodova države članice EU, Ministarstvo će neposredno ili putem
priznate organizacije obaviti pregled opreme.
(2) Pregledom opreme iz stavka 1. ovog članka utvrđuje se da li je stanje i
kompletnost opreme u skladu s brodskim ispravama kao i da li je oprema označena
oznakom sukladnosti, odnosno, u slučaju da nije označena, da li se može smatrati
jednakovrijednoj opremi tipno odobrenoj sukladno odredbama ovog Pravilnika.
(3) U slučaju da oprema nije označena znakom sukladnosti, a utvrđeno je da se ne
može smatrati jednakovrijednom, oprema mora biti zamijenjena.
(4) Ako se utvrdi da se oprema može smatrati jednakovrijednom Ministarstvo će
izdati potvrdu o prihvaćanju opreme koja se mora stalno nalaziti na brodu i na
kojoj moraju biti navedena i ograničenja u svezi korištenja opreme, ako ista
postoje.
(5) U slučaju radioopreme mora se provjeriti da je ista u skladu sa zahtjevima
za radiofrekvencijski spektar.

*Postupci ocjene sukladnosti*
Članak 8.

(1) Postupci ocjene sukladnosti opreme propisani su Tehničkim pravilima.
(2) Nakon provedbe postupaka ocjene sukladnosti opreme, proizvođač ili od njega
ovlašteni predstavnik mora izdati pisanu Deklaraciju sukladnosti kako je
propisana Tehničkim pravilima.

*Ovlaštena tijela*
Članak 9.

(1) Ministarstvo će prijaviti Europskoj komisiji i drugim državama članicama EU
tijela ovlaštena za obavljanje postupaka ocjenjivanja sukladnosti i ispitivanja
iz članka 8 ovoga Pravilnika, zajedno sa specifičnim poslovima koje su
prijavljena tijela ovlaštena obavljati i identifikacijskim brojevima koje im je
prethodno dodijelila Europska komisija.
(2) U postupku ocjenjivanja tijela u svrhu dobivanja statusa ovlaštenog tijela
Ministarstvo će primijeniti kriterije navedene u Dodatku 1 ovog Pravilnika.
(3) Ministarstvo će povući ovlaštenje tijelu ako se utvrdi da ono više ne
udovoljava kriterijima navedenim u Dodatku 1 ovog Pravilnika. Ministarstvo će o
povlačenju ovlaštenja odmah izvijestiti Europsku komisiju i druge države
članice.
(4) Ministarstvo će obavijest o dodjeli kao i povlačenju ovlaštenja objaviti u
službenom glasilu Republike Hrvatske.

*Označavanje opreme*
Članak 10.

(1) Oprema navedena u Dodatku I Tehničkih pravila, koja udovoljava zahtjevima
odgovarajućih međunarodnih instrumenata nakon zadovoljavajuće provedenog
postupka ocjene sukladnosti mora biti, od proizvođača ili od njega ovlaštenog
predstavnika, označena oznakom sukladnosti kako je navedeno u Dodatku 2 ovog
Pravilnika.
(2) Oznaku sukladnosti prati identifikacijski broj ovlaštenog tijela koje
provodi ocjenu sukladnosti u proizvodnji te dvije brojčane znamenke koje
označavaju godinu postavljanja oznake.
(3) Oznaka na opremi mora biti postavljena na način da bude vidljiva, čitljiva i
neizbrisiva tijekom predviđenog roka trajnosti opreme. U slučaju da zbog
specifičnosti neke opreme to nije izvodljivo, oznaka može biti na odgovarajući
način postavljena na pakovanje u kojem se oprema isporučuje.
(4) Zabranjeno je postavljanje drugih oznaka ili natpisa na opremu na koju se
odnose odredbe ovog Pravilnika koje oznake ili natpisi bi mogli dovesti u
zabludu treće osobe s obzirom na značenje ili oblik oznake sukladnosti iz ovog
članka.
(5) Oznaka sukladnosti postavlja se nakon završetka izrade opreme.

*Zaštitne mjere*
Članak 11.

(1) Neovisno od odredbe članka 6. ovog Pravilnika, Ministarstvo može, metodom
slučajnog uzorka, obavi i ili zatražiti da se obavi provjera opreme označene
oznakom sukladnosti koja se nalazi na tržištu Republike Hrvatske, a još nije
ugrađena ili postavljena na brod, sa svrhom utvrđivanja sukladnosti s odredbama
ovog Pravilnika.
(2) Neovisno od odredbe članka 6. ovog Pravilnika, u slučaju kada je na brod
hrvatske državne pripadnosti ugrađena ili postavljena oprema na koju se odnose
odredbe ovog Pravilnika za koju se međunarodnim instrumentima zahtjeva
ispitivanje na brodu, Ministarstvo može, pod uvjetom da to nije obavljeno kroz
postupke ocjene sukladnosti, obaviti ili zatražiti da se obavi provjera takve
opreme. Na zahtjev Ministarstva proizvođač, od njega ovlašteni predstavnik ili
osoba odgovorana za stavljanje takve opreme na tržište, mora dostaviti izvještaj
o provjeri ili ispitivanju.

Članak 12.

(1) Kada Ministarstvo inspekcijskim nadzorom ili na drugi način utvrdi da oprema
navedena u Dodatku I, Tehničkih pravila, iako ispravno ugrađena, održavana i
korištena u skladu sa svojom namjenom, može ugroziti zdravlje i/ili sigurnost
posade, putnika ili drugih osoba na brodu, ili može ugroziti morski okoliš
izvijestit će ministarstvo nadležno za gospodarstvo i državni inspektorat koji
su dužni poduzeti odgovarajuće privremene mjere kako bi se ta oprema povukla s
tržišta, ili zabranilo ili ograničilo njeno stavljanje na tržište ili opremanje
brodova hrvatske državne pripadnosti.
(2) O mjerama poduzetim sukladno stavku (1), ovog članka, tijela iz stavka (1)
ovog članka odmah će izvijestiti Europsku komisiju navodeći razloge za svoju
odluku, a osobito ako je neusklađenost posljedica:
(a) nepoštivanje odredbi članka 5. ovog Pravilnika;
(b) neispravne primjene ispitnih normi iz članka 5. ovog Pravilnika
(c) nedostataka u samim ispitnim normama.
(3) Kada se utvrdi nesukladnost opreme koja je označena oznakom sukladnosti,
nadležno tijelo će poduzeti i druge mjere predviđene posebnim propisom,
(4) Nadležno tijelo iz stavka 3. ovog članka će o poduzetim mjerama izvijestiti
Europsku komisiju.

*Izuzeće u slučaju tehničke inovacije*
Članak 13.

(1) Neovisno od odredbi članka 5. ovog Pravilnika, u posebnim okolnostima zbog
tehničke inovacije, Ministarstvo može dopustiti opremanje broda hrvatske državne
pripadnosti opremom koja ne udovoljava postupcima ocjene sukladnosti ako se
pokusom ili na neki drugi način odobren od Ministarstva, utvrdi da je takva
oprema, najmanje jednako učinkovita kao ona koja udovoljava postupcima ocjene
sukladnosti. U slučaju radioopreme Ministarstvo će dopustiti opremanje jedino u
slučaju kad se uvjeri da je oprema u skladu sa zahtjevima za radiofrekvencijski
spektar.
(2) Postupci provjere iz stavka 1. ovog članka, ni u kom slučaju ne smiju
praviti razliku između opreme proizvedene u Republici Hrvatskoj u odnosu na
opremu proizvedenu u drugim državama.
(3) Za opremu iz stavka 1. ovog članka Ministarstvo će izdati ili odobriti
izdavanje odgovarajuće potvrde koja se mora nalaziti uz opremu i kojom se
dopušta opremanje broda tom opremom, a isto tako, ukoliko je potrebno, u njoj
moraju biti navedena ograničenja i/ili uvjeti za njeno korištenje.
(4) Kada Ministarstvo dopusti opremanje broda opremom iz ovog članka o tome će
izvijestiti Europsku komisiju i ostale članice EU i dostaviti im podatke o
značajkama opreme zajedno s izvještajima o provedenim ispitivanjima, provjerama
i ocjenama sukladnosti.
(5) Kada se brod opremljen opremom iz stavka 1. ovog članka upisuje u Upisnik
brodova u Republici Hrvatskoj, Ministarstvo može poduzeti odgovarajuće mjere,
uključujući ispitivanja i praktične provjere, da se uvjeri da je oprema najmanje
jednako učinkovita kao i oprema koja udovoljava postupcima ocjene sukladnosti.

*Izuzeće zbog ispitivanja ili provjere*
Članak 14.

(1) Neovisno od odredbe članka 5. ovog Pravilnika, Ministarstvo može zbog
potrebe ispitivanja ili provjere dopustiti ugradnju ili postavljanje na brod
hrvatske državne pripadnosti opremu koja ne udovoljava ni postupcima ocjene
sukladnosti niti je u skladu s člankom 13. ovog Pravilnika, ako je udovoljeno
sljedećim uvjetima:
(a) Ministarstvo je izdalo ili odobrilo izdavanje odgovarajuće potvrde kojom se
dopušta ugradnja ili postavljanje takve opreme uključujući i odgovarajuća
ograničenja i/ili uvjete za njeno korištenje. Potvrda se, uz opremu, mora stalno
nalaziti na brodu;
(b) dopuštenje mora biti ograničeno na kratko vrijeme;
(c) oprema ne smije biti ovisna o drugoj opremi na brodu koja udovoljava
odredbama članka 5., niti smije zamijeniti takvu opremu, koja mora ostati na
brodu spremna za uporabu.
(2) U slučaju radioopreme Ministarstvo će dati dopuštenje jedino u slučaju ako
oprema udovoljava zahtjevima radiofrekvencijskog spektra.

*Zamjena opreme izvan Europske unije*
Članak 15.

(1) U slučaju potrebe zamjene opreme na koju se odnose odredbe članka 5., a brod
se nalazi izvan luka Europske unije u posebnim slučajevima, npr. da se izbjegne
kašnjenje broda, veliki troškovi ili zbog dugog roka za dostavu opreme,
Ministarstvo može dopustiti ugradnju ili postavljanje na brod opreme koja ne
udovoljava odredbama članka 5. pod sljedećim uvjetima:
(a) Ako postoji sporazum između Europske unije i države u kojoj se brod nalazi o
međusobnom priznanju ovlaštenih tijela iz članka 9., ovog Pravilnika, uz opremu
mora biti priložena odgovarajuća dokumentacija izdana od ovlaštenog tijela
države u kojoj se brod nalazi;
(b) Ako navedenom u točki (a) nije moguće udovoljiti, oprema se može ugraditi
ili postaviti na brod uz uvjete navedene u stavcima 2 i 3 ovog članka, a uz
opremu mora biti priložena dokumentacija izdana od države koja je članica
Međunarodne pomorske organizacije i potpisnica međunarodne konvencije na koju se
oprema odnosi, koja potvrđuje da je oprema certificirana po primjenjivim
međunarodnim standardima.
(2) Ako je oprema ugrađena ili postavljena na brod prema odredbama stavka 1.
točke (b), kompanija mora odmah izvijestiti Ministarstvo o značajkama opreme te
dostaviti dokumentaciju izdanu uz opremu.
(3) Ministarstvo će u najkraćem roku potvrditi da oprema iz stavka 1. ovog
članka, zajedno s dokumentacijom o provedenim ispitivanjima udovoljava
odgovarajućim zahtjevima međunarodnih instrumenata i odredbi ovog Pravilnika.
(4) U slučaju radioopreme Ministarstvo će zahtijevati da oprema udovoljava
zahtjevima za radiofrekvencijski spektar.

*Prijelazne i završne odredbe*
Članak 16.

Ovaj Pravilnik stupa na snagu osmog dana od dana objave u »Narodnim novinama«.
Iznimno od odredbe stavka 1. ovog članka, odredbe članka 7. stavka 4., članka 9.
stavaka 1. i 3., članka 10., članka 12. stavaka 2. i 4., članka 13. stavak 4. i
članka 15. stupaju na snagu danom pristupanja Republike Hrvatske Europskoj
Uniji.
Stupanjem na snagu ovog Pravilnika, prestaje važiti Pravilnik o pomorskoj
opremi, (»Narodne novine« 94/05).

Klasa: 011-01/07-02/54
Urbroj: 530-04-07-03
Zagreb, 20. prosinca 2007.

Ministar
**Božidar Kalmeta**, v. r.

DODATAK 1

MINIMALNI KRITERIJI KOJIMA MORAJU UDOVOLJAVATI OVLAŠTENA TIJELA (čl. 9.)

– Ovlaštena tijela moraju udovoljavati zahtjevima sadržanim u odgovarajućim
usaglašenim Europskim normama serije 17000 i posjedovati valjanu akreditaciju
Hrvatske akreditacijske agencije.
– Ovlašteno tijelo mora biti neovisno i ne smije biti upravljano od proizvođača
ili dobavljača.
– Ovlašteno tijelo mora biti pravni subjekt upisan u odgovarajući sudski
registar u Republici Hrvatskoj
– Kada ovlašteno tijelo izdaje Tipna odobrenja u ime Republike Hrvatske,
Ministarstvo se mora uvjeriti da kvalifikacije, tehničko iskustvo i osoblje
tijela omogućavaju izdavanje Tipnog odobrenja sukladno zahtjevima ovog
Pravilnika i da jamče visoku razinu sigurnosti
– Ovlašteno tijelo mora biti sposobno pružiti pomorsku ekspertizu.
– Ovlašteno tijelo je ovlašteno obavljati postupke ocjenjivanja sukladnosti za
bilo kojeg gospodarskog poduzetnika unutar i izvan Europske zajednice.
– Ovlašteno tijelo može obavljati postupke ocjenjivanja sukladnosti u bilo kojoj
državi članici Europske zajednice ili izvan Europske zajednice koristeći izvore
iz središnjice ili osoblje iz inozemnih podružnica.
– Ako podružnica ovlaštenog tijela obavlja postupke ocjenjivanja sukladnosti svi
dokumenti koji se donose na postupke ocjenjivanja sukladnosti moraju biti izdani
od i u ime ovlaštenog tijela, a ne u ime podružnice.
– Podružnica ovlaštenog tijela koja je upisano u drugoj državi članici Europske
zajednice može međutim izdati dokumente koje se odnose za postupke ocjenjivanja
sukladnosti ako je ovlaštena i prijavljena od te države članice Europske
zajednice.

DODATAK 2

OZNAKA SUKLADNOSTI (čl. 10.)

Oznaka sukladnosti mora biti kako je prikazano na donjem grafičkom prikazu

![](dodatni/348706.gif)

– Ako je oznaka smanjena ili povećana moraju se poštovati
proporcije određene na prikazanom crtežu.
– Različiti dijelovi oznake moraju biti iste visine, ali ne manje od 5 mm.
– Za male komade opreme dopuštaju se i dimenzije manje od 5 mm.

Pravilnik, NN 3/2008-66
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)